የአዲሲቷ ኢትዮጵያ የጋራ ንቅናቄ ለተለያዩ በጎ አድራጊ ድርጅቶች   የ200 ሺህ ብርና የአልባሳት ድጋፍ አደረገ
 አዲስ አበባ:-(ኢዜአ) የአዲሲቷ ኢትዮጵያ የጋራ ንቅናቄ ለተለያዩ በጎ አድራጊ ድርጅቶች የ200 ሺህ ብርና የአልባሳት ድጋፍ አደረገ። 
ንቅናቄው ለአራት የህፃናት ማሳደጊያ፣ የአረጋውያንና የአዕምሮ ህሙማን መርጃ ድርጅቶች ለእያንዳንዳቸው የ50 ሺህ ብር ጥሬ ገንዘብና የአዳዲስ አልባሳት ድጋፍ አድርጓል።
ድጋፉ ከውጭ ኢትዮጵያውያንና ታዋቂ ግለሰቦችን በማስተባበር የተገኘ ነው፡፡
የሰብዓዊ መብት ተሟጋቹና የንቅናቄው ዋና ዳይሬክተር አቶ ኦባንግ ሜቶ “ለድርጅቶቹ ድጋፍ የተደረገው በኮሮና ቫይረስ ምክንያት የሚጋጥማቸውን ችግር ለማገዝ በሚል ነው” ብለዋል፡፡
ኑሯቸውን በጎዳና ያደረጉና በአስቸጋሪ ሁኔታ ውስጥ የሚገኙ ወገኖችን አቅም ያላቸው ሁሉ እንዲደግፏቸው ጥሪ አስተላልፈዋል። ሕብረተሰቡ በኢትዮጵያ አንድም ሰው በምግብ፣ በውሃና በመሰል ችግሮች እንዳይጎዳ ጥረት እንዲያደርግም ተማጽነዋል
ለህክምና ባለሙያዎች የሚውሉ የቅድመ ጥንቃቄ መሣሪያዎች እንዲሟሉ ከጤና፣ ከትምህርት፣ ከሰላም ሚኒስቴርና ከሌሎች ባለድርሻ አካላት ጋር ንቅናቄው እየሠራ እንደሚገኝ ጠቁመዋል። 
ድጋፉ ከተደረገላቸው የበጎ አድራጊ ድርጅቶች መካከል ስለ እናት በጎ አድራጎት ድርጅት የህዝብ ግንኙነትና ገቢ አሰባሰብ ኃላፊ ወጣት ልዑል ሰናይ፣ የቻይልድ ፓረንት ካንትሪ ኦርጋናይዜሽን ሥራ አስኪያጅ ወይዘሮ ተስፋ አዲስ እና የሰሊሆም የአዕምሮ ህሙማን መርጃ ማህበር መሥራችና ሥራ አስኪያጅ ወጣት ሚኪያስ ለገሰ ለተደረገው ድጋፍ ምስጋናቸውን አቅርበዋል። ሌሎች ወገኖችም የድርጅቶቹን እንዲደግፉ ጥሪ አቅርበዋል።
በኢትዮጵያ የኮሮና ቫይረስ ከተከሰተ ጀምሮ ግለሰቦች፣ መንግሥታዊና መንግሥታዊ ያልሆኑ ድርጅቶች ወረርሽኙን ለመከላከል ማህበራዊ ኃላፊነታቸውን እየተወጡ ይገኛል፡፡አዲስ ዘመን  ሚያዝያ 10/2012